DA Den Europæiske Unions Tidende CE 88/609

(2004/C 88 E/0629)

SKRIFTLIG FORESPØRGSEL E-1117/03

af Bart Staes (Verts/ALE) til Kommissionen

(1. april 2003)

Om: Mærkning af fødevarer efter EU's udvidelse

Udvidelsen af EU vil finde sted i løbet af overskuelig fremtid. Efter udvidelsen omfatter EU 19 officielle sprog og forskellige alfabeter. Dette kan give anledning til betydelige problemer ved mærkning af fødevarer. Vareetiketterne bliver overfyldte og uoverskuelige, og der vil klart være mangel på ensartethed med hensyn til oplysningerne på vareetiketterne.

Det synes derfor også tilrådeligt at supplere de oplysninger, som allerede er obligatoriske ifølge den europæiske lovgivning, med klart genkendelige symboler (piktogrammer) ved angivelse af varens egenskaber, som f.eks. egnet for diabetikere, vegetarisk, biologisk, fedtfattig, tilberedt efter håndværkertraditioner, regional specialitet, genmodificeret, ikke testet ved dyreforsøg, osv.

Kommissionen bedes meddele, om den agter at udarbejde en sådan udførlig liste over »piktogrammer« og gøre anvendelsen heraf obligatorisk ved varemærkning? I benægtende fald, hvorledes agter den da at løse problemet med eventuelt overfyldte vareetiketter?

Svar afgivet på Kommissionens vegne af David Byrne

(8. maj 2003)

Kommissionen skal først og fremmest gøre opmærksom på, at flersprogede etiketter som regel er udtryk for praksis blandt levnedsmiddelproducenter og ikke for de gældende regler på området. I direktiv 2000/13/EF (1) hedder det nemlig kort og godt, at informationerne på etiketterne skal stå på et sprog, som forbrugeren let kan forstå, og at den medlemsstat, hvor produktet markedsføres, på sit område kan kræve, at disse informationer mindst står på et eller flere sprog, som den vælger blandt Fællesskabets officielle sprog. I de fleste medlemsstater er der kun krav om et enkelt sprog.

Disse bestemmelser hindrer dog ikke, at angivelserne på etiketterne er på flere sprog, forudsat at de, igen i overensstemmelse med direktivet, er letforståelige og placeret på et oplagt sted, således at de let kan ses og læses og ikke kan udviskes.

Disse principper finder naturligvis også anvendelse efter den forestående udvidelse.

Kommissionen er dog enig med det ærede parlamentsmedlem i, at overdreven anvendelse af flersprogede etiketter risikerer at gøre oplysningerne på etiketterne mindre tydelige og vanskeligere at læse, navnlig når emballagen er af meget begrænset omfang. Der er allerede eksempler på kritisabel praksis i den forbindelse, uafhængigt af den forestående udvidelse.

Kommissionen ønsker helt generelt en tilpasning af fællesskabslovgivningen om mærkning af levnedsmidler, bl.a. for at sikre tydelige og letlæselige oplysninger. Lovgivningen er derfor for nylig taget op til vurdering for at finde frem til de områder, hvor der skal ske en tilpasning, og som skal danne grundlag for forslag. Vurderingen afsluttes sidst i 2003.

Symboler og piktogrammer kan overvejes i den forbindelse.

(1) Europa-Parlamentets og Rådets direktiv 2000/13/EF af 20. marts 2000 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler, EFT L 109 af 6.5.2000.